钦定古今图书集成/明伦汇编/氏族典/第075卷 > 朱大典
## 钦定古今图书集成/明伦汇编/氏族典/第075卷 > 朱大典

按《明外史朱大典传》：“大典，字延之，金华人。举万历四
十四年进士，除章丘知县。天启二年，擢兵科给事中。
五年，由左给事中出为福建副使，进右参政，以忧归。
崇祯三年，起故官，莅山东，寻调天津。五年四月，李九
成、孔有德围莱州，山东巡抚徐从治中炮死，擢大典
右佥都御史代之。以解围功，进右副都御史。贼平，叙”
功，进兵部右侍郎，世荫锦衣百户，巡抚如故。八年二
月，流贼陷凤阳，毁皇陵，总督杨一鹏被逮。诏大典总
督漕运兼巡抚庐、凤、淮、扬四郡，移镇凤阳。明年，李自
成等围滁州，大典袭破之。贼引而北，再窥凤阳。大典
急还兵遏贼，贼退。十三年，河南贼大入湖广。大典遣
将救援，屡有功。进左侍郎。明年以寇患益棘，命大典
总督江北及河南、湖广军务。在事七载，有保障功。然
不能持廉，屡为给事中方士亮等所劾，诏削籍候勘。
事未竟，而东阳、许都事发。许都者，诸生豪侠负气，愤
县令苛敛，作乱，围金华。大典子万化募健儿御之。后
贼平，所募者不散。大典闻，急驰归。知县徐调元阅都
兵籍，有“万化”名，言大典纵子交贼，逮治，籍其家。已而
京师陷，福王立诚意伯刘孔昭、兵部侍郎徐人龙等
白其诬，而大典亦自结于马士英、阮大铖，乃召为兵
部左侍郎。逾月，进尚书，总督上江军务。左良玉兴兵，
命监黄得功军御之。得功死，王亦被擒，遂走杭州。会
潞王亦降，大典乃还乡郡，据城固守。唐王闻，就加东
阁大学士，督师浙东。逾年，城破，阖门死之。